《大酺纪事十四韵》
宋代·宋祁

太极登徽册，鸿恩润庆图。
三秋少皞月，五日汉家酺。
硕惠东西暨，高年左右趋。
云雷方霈泽，酒食更成需。
慈宴周绵宇，宸嬉极上都。
风飞迎沛筑，尊满列尧衢。
鼍伐渔阳鼓，龙吟北里竽。
激波呈曼衍，跳索戏都卢。
虎瑟修旃映，鸱夷后乘俱。
瑞烟浮玉戟，灵旭射金铺。
篚帛侔王镐，童冠盛舞雩。
歌忘齐国味，辱免绛人涂。
紫宙纖罗廓，层穹协气敷。
万灵酣饫赐，朝野正多娱。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。